РЕПУБЛИКА СРБИЈА

НАРОДНА СКУПШТИНА

Одбор за просторно планирање,

саобраћај, инфраструктуру и

телекомуникације

13 Број 06-2/351-14

26. октобар 2014.године

Б е о г р а д

З А П И С Н И К

14. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 26.ОКТОБРА 2014. ГОДИНЕ

Седница је почела у 14,00 часова.

 Седницом је председавао Милутин Мркоњић, председник Одбора.

Седници су присуствовали чланови Одбора: Константин Арсеновић, Зоран Бојанић, Бранка Бошњак, Драган Јовановић, Зоран Милекић, Саша Мирковић, Мујо Муковић, др Владимир Орлић, Катарина Ракић, Сузана Спасојевић, Вучета Тошковић и Горан Ћирић.

Седници је присуствовала заменик члана Одбора Оливера Пешић (заменик Јовице Јевтића).

 Седници нису присуствовали чланови Одбора: Милан Ковачевић, Јован Марковић и Слободан Хомен, нити њихови заменици.

Одбор је једногласно, у складу са предлогом председника Одбора, усвојио следећи:

**Д н е в н и р е д**

1. Разматрање Предлога закона о измени Закона о легализацији објеката, који је поднела група од 127 народних посланика (број 351-3835/14 од 24.октобра 2014.године);
2. Р а з н о.

Прва тачка дневног реда – **Разматрање Предлога закона о измени Закона о легализацији објеката, који је поднела група од 127 народних посланика**

У уводном излагању члан Одбора Катаринa Ракић, као представник предлагача Закона је образлажући разлоге за доношење овог закона указала да је чланом 23. став 1. Закона о легализацији објеката ("Службени гласник РС", број 95/2013) утврђен рок од годину дана од дана ступања на снагу овог закона у коме подносилац захтева за легализацију објекта треба да достави сву потребну документацију.

Имајући у виду да рок из члана 23. став 1. Закона истиче 1. новембра 2014. године, као и чињеницу да је велики број предмета у поступку легализације објеката, неопходно је да се овај рок од годину дана замени роком од годину дана и шест месеци. Предложеним законским решењем се стварају реални услови да инвеститори, односно власници бесправно изграђене објекте доведу у легалне токове.

У дискусији, која је уследила, изражено је мишљење да је продужење рока тренутно решење као и сумња да ли је довољно још шет месеци да се цео поступак легализације заврши. Истовремено је указано да је било потребно урадити анализу досадашњег рада и с тим у вези сагледати потребу за продужење рока. Представник предлагача Закона је истакла да је само у Београду поднето 240.000 захтева за легализацију, а да је донето 7.000 решења, што је довољан разлог да се рок продужи. Поред цене у пракси се показало да је и документација проблем за подносиоце захтева, зато се ради на доношењу новог прописа који ће регулисати ову материју у наредном периоду, а продужење рока ће само помоћи да се премости период до његовог доношења. Међутим, скренута је пажња да постоје и ефикасне и оперативне локалне самоуправе, које немају ни један нерешен захтев као што је случај у Зајечару.

Посебно је указано на проблеме нерешених имовинско-правних питања на парцелама на којима је грађено који, такође, значајно коче процедуру.

У дискусији су учествовали: Милутин Мркоњић, Вучета Тошковић, Катарина Ракић, Сузана Спасојевић, Саша Мирковић, Драган Јовановић и Горан Ћирић.

На крају расправе Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о измени о измени Закона о легализацији објеката, који је поднела група од 127 народних посланика, у начелу.

За известиоца Одбора на седници Народне скупштине одређен је Милутин Мркоњић, председник Одбора.

Друга тачка дневног реда –  **Р а з н о**

Поводом ове тачке није било дискусије.

 На седници Одбора вођен је тонски запис.

 Седница је закључена у 14,36 часова.

СЕКРЕТАР ОДБОРА ПРЕДСЕДНИК ОДБОРА

 Биљана Илић Милутин Мркоњић